‘The Voice SA’: ‘Hou op vir Craig beledig’Craig Lucas (Foto: Facebook) Die sanger Josh Ansley van The Voice SA-faam het hom Maandag op Facebook uitgespreek oor die skerp kritiek waaronder Craig Lucas van dié reeks gebuk gaan nadat hy Sondagaand regstreeks as die wenner van dié M-Net-sangkompetisie aangewys is. Craig en Josh is Sondag in ŉ naelbyteindronde as die “Top 2” aangewys, voordat Craig met die louere weggestap het. Josh het op Facebook gesê hoewel hy dankbaar is vir die geweldige ondersteuning wat hy van aanhangers ontvang, ondersteun hy nie die kritiek wat aanhangers teenoor sy mede-deelnemer uitspreek nie. Josh het gesê sommige van die plasings teen Craig grens aan mishandeling. “As julle regtig vir my lief is, ondersteun asseblief my versoek om die neerhalende plasings omtrent Craig te verwyder. Dit maak my seer, en ek weet dat my aanhangers eintlik vriendelike mense met goeie harte is. Asseblief ouens – ek is baie lief vir Craig Lucas. Ek dink hy is ŉ fenomenale sanger en die verdienstelike wenner,” het Ansley geskryf. Talle aanhangers van dié reeks het die stemproses en deursigtigheid van die reeks bevraagteken. Aanhangers meen ook dat Craig nié die titel behoort te gewen het nie. Josh Ansley (Foto: Facebook) “Die stemme was twee weke gelede ŉ probleem, hoe weet ons dis nie weer die geval nie? Baie geluk aan Craig, maar ek koop liefs Josh se album,” het Chantelle van der Berg geskryf. “Daar moet ŉ groot fout wees – dit is tog ŉ SMS-kompetisie aan die einde van die dag. Craig is ŉ goeie sanger, maar hy is nie die beste nie. Dit is ŉ baie teleurstellende finaal,” het Eugene van Eck laat hoor. “Ek is jammer, maar M-Net se kompetisies het vir my hul geloofwaardigheid verloor. Soveel keer in die verlede was daar fout met die stemmery,” het Carla Jonker Steyn gesê. Talle van Craig se aanhangers het egter teruggekap en gesê hy is die waardige wenner van die reeks. “Baie geluk, Craig! Jy is nederig en die verdienstelike wenner. Jy het die hele Kaapstad agter jou,” skryf Stefanje Hugo. “Jy het dié wen verdien. Elke liedjie het diepte gehad en jy het jou eie stempel daarop gedruk. Baie geluk!” het Elmien Cooper gesê. The Voice SA het nog nie geen opmerking oor die kritiek gemaak nie.